Dan l-artikolu kien deher fil-ġurnal Il-Mument nhar il-Ħadd 26 t'Awwissu 2011. 1. Ix-xenarju fil-Libja f'din l-aħħar ġimgħa biddel totalment dak li kien ilu għaddej mis-17 ta' Frar. Il-pajjiż verament viċin għalina ħiereġ minn kapitolu li kien ilu fih tnejn u erbgħin sena u dieħel f'ieħor kompletament differenti. Hemm ħafna xogħol li jrid isir minn dan il-poplu Libjan. Il-pajjiż huwa sinjur, biss minn din l-esperjenza qiegħed joħroġ imfarrak, b'diffikultajiet u kumplikazzjonijiet xejn faċli. Biss ir-riħ tal-libertà, il-kuraġġ li tqum kontra t-tirannija, il-bżonn tal-ġustizzja u r-rispett lejn id-drittijiet fundamentali, ladarba jkollhom l-ispazju, jimirħu u jirbħu. 2. Il-gwerra ċivili fi ħdan dan il-poplu qed tħalli warajha mewt, distruzzjoni u instabilità kbira. Il-feriti li nfetħu mhux ser jingħalqu malajr. Hemm snin quddiemna fejn l-armi li nxterdu faċilment min-nies, ser jibqgħu jiġu użati sabiex jingħalqu l-"kontijiet". Żgur mhux forsi, dawk kollha li ilhom is-snin jissaportu, jibqgħu lura, jsofru, jiġu arrestati, jaraw lil nieshom jiġu msakkra jew jinqatlu, issa ser joħorġu. Dak li ser jiġri mhux faċli li tipprevedih. Hemm ħafna sfidi li jridu jiġu kkonfrontati u ssuperati. Kollox jiddependi mill-abbiltajiet tal-mexxejja preżenti u futuri. 3. F'dan kollu għad fadal il-kapitolu tal-persuna li ddomina u mexxa lil dan il-pajjiż. Jekk jinqabad, jekk jaħrab, jekk jipprova jmut fil-kamp tal-battalja għad irridu naraw. Li hu żgur hu li l-poter ħareġ minn idejh darba għal dejjem u ma jistax jieħdu lura. Il-bidla hija inevitabbli, però jista' jkompli jħabbathom. Il-mexxejja tal-Kunsill Nazzjonali Transitorju għandhom x'ikomplu jaffrontaw f'dan. Il-kapaċitajiet tagħhom, l-użu tat-talenti hawn iridu jkomplu joħorġu. Kull pass li qiegħed jiġi meħud huwa, f'ħafna sens, determinanti għall-futur tagħhom ilkoll. Hemm diffikultajiet interni, ta' fiduċja, ta' viżjoni u ta' appoġġ popolari. Biss, f'dan il-mument huma l-persuni li ħarġu għonqhom u affrontaw il-kumplikazzjonijiet kollha ta' bnedmin armati li m'humiex dixxiplinati f'armata. 4. Pajjiżna, tul dawn ix-xhur twal segwa, sofra u ra kif jista' jassisti fid-direzzjoni t-tajba. Aħna, li aħna l-iktar pajjiż Ewropew viċin, irnexxielna nieħdu l-passi neċessarji sabiex issir is-sewwa. Konna proattivi b'ħidma kuraġġuża u kompletament umanitarja. L-evakwazzjoni ta' diversi ċittadini mid-dinja kollha ġiet kollha kordinata mill-uffiċjali tagħna. Dan bid-diffikultajiet loġistiċi, diplomatiċi u umani. Pajjiżna ħadem bil-għaqal sabiex nissudaw ir-relazzjonijiet tagħna ma' dan il-poplu viċin ħafna tagħna. Kull jum ġieb miegħu deċiżjonijiet diffiċli ħafna f'ħoġor il-Prim Ministru u dawn ikkonfrontahom b'responsabbiltà, bi prudenza u bl-esperjenza. 5. Il-pajjiż għandu għalxiex ikun kburi bil-Prim Ministru li għandna. Tul dawn l-aħħar xhur sibtni diversi mumenti viċin tiegħu, flimkien mal-Viċi Prim Ministru u Ministru tal-Affarijiet Barranin Tonio Borg u stajt nara direttament il-prudenza, il-kuraġġ u l-viżjoni li mexxewh biex jieħu d-deċiżjonijiet li f'ebda stadju ma kienu faċli. Fl-istorja ta' dan il-poplu indipendenti, ebda mexxej ieħor ma sab lilu nnifsu jrid jaffronta din il-kobba tant imħabbla. L-interessi ta' pajjiżna nżammu b'mod ċar quddiemu, mingħajr ma tilef il-prinċipji tas-solidarjetà u rispett lejn dan il-poplu viċin tagħna. Il-paċi interna u s-serenità ggwidawh kontinwament fid-diversi mumenti iebsa li ra ma' wiċċu. 6. L-esperjenza politika, il-karriera tiegħu fid-diversi pożizzjonijiet li okkupa minn Speaker tal-Kamra tad-Deputati, għal Segretarju Ġenerali, għal Viċi Prim Ministru u mbagħad Prim Ministru ġew kollha għall-vantaġġ ta' dan il-poplu f'sitwazzjoni taħraq nar. Jekk hemm xi ħadd li qed jaqrani u jaħseb li t-tmexxija ta' dan il-pajjiż tista' ssir minn kulħadd għax hija xi ħaġa faċli qiegħed iqarraq bih innifsu. Il-pajjiż m'għadux fil-bidu imma 'l quddiem b'sehem determinanti fix-xenarju Ewropew u internazzjonali. Biss l-isfidi li għandna quddiemna kif qed naraw ma spiċċawx anżi komplew kibru fil-komplikazzjonijiet. Il-pajjiż qiegħed jitmexxa tajjeb, iħares 'il quddiem u jagħraf jiddistingwi bejnis-sewwa u dak li mhuwiex. Il-kapitolu Libja huwa miftuħ beraħ. Hemm ħafna potenzjal għall-ġid tar-rapporti soċjali u kummerċjali bejn iż-żewġ pajjiżi u dan mertu ta' Lawrence Gonzi, li ma żgarrax waħda bir-responsabbiltà, bil-prudenza u l-esperjenza li huwa mżejjen bihom.
Responsabbiltà, prudenza u esperjenza